Debate: Public access to documents for the years -
Date: MONDAY, 8 FEBRUARY 2021
Speaker: Ioan-Rareş Bogdan
Country: Italy
Language: RO

Uniunea Europeană trebuie să depună eforturi pentru a atinge cele mai înalte standarde de transparență, responsabilitate și integritate, aceste principii fiind fundamentale pentru a promova buna guvernanță și pentru a asigura o mai mare deschidere în ceea ce privește funcționarea sa și modul în care se derulează procesul său decizional.  În plus, nu trebuie omis faptul că transparența are potențialul de a reduce euroscepticismul. Am să mă explic: pe piața campaniilor de denigrare a Eurosistemului, există forțe care stimulează frustrările unor cetățeni. Cum anume? Inducându-le sentimentul că o elită economică profită de vulnerabilitățile unor state, categorii profesionale, pentru a face averi pe seama sărăciei. Cum anume? Spunându-le că există niște politicieni fără Dumnezeu care vor să stăpânească lumea. Din aceste motive, a le explica cetățenilor Uniunii Europene cum sunt investiți banii lor, unde ajung, de ce, pe ce criterii de prioritate reprezintă o metodă sinceră și simplă de a întări solidaritatea europeană, iar unitatea este puterea noastră, dragii mei.  Un nivel ridicat de transparență a procesului legislativ le oferă așadar cetățenilor europeni, mass-mediei și societății civile posibilitatea să tragă la răspundere reprezentanții aleși, dar și guvernele. De aceea, la baza oricărei decizii prin care se refuză accesul public la documente trebuie să stea excepții prevăzute de legislație și definite în termeni clari, însoțite de justificări fundamentate și concrete care să le permită cetățenilor să înțeleagă de ce le-a fost refuzat accesul și să se prevaleze în mod eficient de căile de atac pe care le au la dispoziție. O abordare mai proactivă ar însemna nu numai un pas înainte pe calea transparenței, dar ar preveni și litigiile inutile care înseamnă bani și costuri pentru toate părțile. Este nevoie așadar ca toate instituțiile și agențiile europene să aibă o abordare comună în ceea ce privește accesul public la documente, să exploreze și să dezvolte în mod constant noi metode pentru a obține o transparență maximă. Pe această cale, reiterăm solicitarea adresată Consiliului de a-și alinia metodele de lucru la standardele unei democrații parlamentare și participative, astfel cum se prevede în tratate. Consiliul trebuie să fie la fel de responsabil și de transparent ca și celelalte instituții europene.  Reamintesc că transparența și accesul neîngrădit la documentele deținute de instituții trebuie să constituie o regulă în conformitate cu Regulamentul nr. 1049/2001. În mod regretabil, revizuirea acestui regulament este blocată de mai mulți ani. Este imperios necesar ca toate părțile implicate să reia acest proces și să continue să lucreze la revizuire, pentru a adapta dispozițiile regulamentului la Tratatul de la Lisabona și pentru a garanta că domeniul de aplicare se extinde la toate instituțiile și agențiile Uniunii.  În încheiere, doresc să subliniez că societățile democratice deschise depind de capacitatea cetățenilor de a avea acces la o gamă largă de surse de informații ce pot fi verificate, astfel încât să își poată forma un punct de vedere asupra diverselor subiecte, și că accesul la informații publice sporește responsabilitatea în procesul decizional pentru cei 530 de milioane de cetățeni europeni.